2. ปัจจัยความเสี่ยง

1.  ความเสี่ยงจากปัจจัยภายนอก

2.1.1 ความเสี่ยงจากการแข่งขันและจำนวนคู่แข่งที่เพิ่มมากขึ้น

ในปี 2555
สมาคมผู้จัดพิมพ์และผู้จำหน่ายหนังสือแห่งประเทศไทยคาดว่าอุตสาหกรรมสำนักพิมพ์จะมีอัตราการเติบโตประมาณร้อยละ
5-6 เมื่อเทียบกับปี 2554 โดยภาพรวมของตลาดหนังสือ มีมูลค่าประมาณ 22,600 ล้านบาท

จากการแข่งขันของอุตสาหกรรมหนังสือมีแนวโน้มสูงขึ้น
เนื่องจากมีการก่อตั้งสำนักพิมพ์ใหม่ขนาดเล็กเกิดขึ้นจำนวนมาก
(แต่ก็มีสำนักพิมพ์ขนาดเล็กยกเลิกกิจการไปด้วยเช่นกัน)
แม้แต่นักเขียนเองก็มีแนวโน้มจะทำสำนักพิมพ์เป็นของตนเอง
โดยใช้สื่อออนไลน์ในการโฆษณาประชาสัมพันธ์ ซึ่งไม่จำเป็นต้องมีต้นทุนสูงก็สามารถทำได้
อีกทั้งการขายหนังสือทางอินเตอร์เน็ต ที่ส่งตรงถึงผู้อ่าน
ซึ่งนักอ่านมีแนวโน้มที่จะติดตามนักเขียนที่ตนชอบ เป็นการทำตลาดที่ตรงจุด
ไม่จำเป็นต้องพึ่งสำนักพิมพ์ใหญ่ หรือบริษัทผู้จัดจำหน่ายเหมือนอย่างในอดีต อย่างไรก็ตาม
ตลาดส่วนใหญ่ยังเป็นของสำนักพิมพ์ขนาดใหญ่ที่มีอยู่เพียงไม่กี่บริษัท

จากการแข่งขันที่เพิ่มสูงขึ้นนี้เอง สำนักพิมพ์ต่างๆ พยายามหากลยุทธ์ที่ได้ผลในการเพิ่มยอดขาย เช่น
การจัดทำรูปเล่มที่น่าสนใจ การออกแบบหน้าปกให้โดดเด่นกว่าคู่แข่งเมื่อวางบนชั้นหนังสือ
การเพิ่มของแจกของแถมที่ดึงดูดกลุ่มเป้าหมาย การเฟ้นหานักเขียนที่ได้รับความนิยม
การทุ่มประชาสัมพันธ์รวมถึงรายการส่งเสริมการขายต่างๆ ทั้งกับร้านหนังสือและผู้อ่าน
อีกทั้งการเพิ่มเครือข่ายการขายไปยังแหล่งใหม่ ๆ
และการคัดเลือกผู้จัดจำหน่ายที่เหมาะสมกับสินค้าแต่ละประเภท
ซึ่งกระบวนการเหล่านี้สำนักพิมพ์ขนาดใหญ่จะได้เปรียบกว่าสำนักพิมพ์ขนาดเล็กเนื่องจากมีอำนาจในการต่อรองมากกว่า

สำหรับธุรกิจการบริหารลิขสิทธิ์ตัวการ์ตูน ในช่วงที่ผ่านมา
ผู้ประกอบการในธุรกิจลิขสิทธิ์มีจำนวนมากขึ้น
ไม่ว่าจะเป็นคู่แข่งหลักที่เป็นตัวแทนลิขสิทธิ์คาร์แรคเตอร์ยอดนิยมจากต่างประเทศที่มีอยู่เดิม
หรือคู่แข่งรายใหม่ที่เพิ่มขึ้นอย่างต่อเนื่อง ทั้งที่เป็นบริษัทของคนไทย
ที่มีการพัฒนาคาร์แรคเตอร์การ์ตูนของตนเองขึ้นมาเพื่อบริหารลิขสิทธิ์ตัวการ์ตูนนั้นๆ ด้วยตนเอง
รวมถึงบริษัทต่างชาติที่ซื้อลิขสิทธิ์ตัวการ์ตูนจากต่างประเทศเพื่อเป็นตัวแทนลิขสิทธิ์
และบริหารสิทธิครอบคลุมทุกประเทศในเอเชียตะวันออกเฉียงใต้ รวมถึงประเทศไทยด้วย
อย่างไรก็ตาม บริษัทฯ ยังคงเชื่อมั่นว่า สื่อต่างๆ
ของกลุ่มบริษัทในเครือจะช่วยเผยแพร่ประชาสัมพันธ์
และสร้างการรับรู้ให้กับคาร์แรคเตอร์การ์ตูนลิขสิทธิ์ที่ดูแลอยู่ให้เป็นที่รู้จักอย่างต่อเนื่อง

2.1.2 ความเสี่ยงจากการเปลี่ยนแปลงเทคโนโลยีและคู่แข่งที่ให้บริการเนื้อหาสาระรูปแบบเดียวกัน

ในปัจจุบัน ตลาดหนังสือ หนังสือพิมพ์ และนิตยสารทั่วโลก กำลังหดตัวลง
โดยเฉพาะนิตยสารและหนังสือพิมพ์หลายฉบับที่ต่างปรับตัวเป็นระบบออนไลน์
ยอดขายของหนังสืออิเล็กทรอนิกส์ในเว็บไซต์ amazon.com
มีปริมาณมากกว่าหนังสือเล่มที่พิมพ์ด้วยกระดาษเป็นระยะเวลาหนึ่งแล้ว
ถึงแม้ยอดขายของหนังสืออิเล็กทรอนิกส์ในประเทศไทยยังไม่แย่งส่วนแบ่งของหนังสือเล่มไปอย่างมีนัยสำคัญ
แต่ก็มีแนวโน้มเพิ่มขึ้นเรื่อยๆ สิ่งที่สำนักพิมพ์ต้องวางรากฐานเอาไว้ตั้งแต่ปัจจุบันนี้คือ
การเริ่มวางระบบหนังสืออิเล็กทรอนิกส์เพื่ออนาคต ผลิตคอนเทนท์ที่ตรงกับกลุ่มเป้าหมาย
สามารถหารายได้อย่างเติบโตและมั่นคง ซึ่งบริษัท เนชั่น อินเตอร์เนชั่นแนล เอ็ดดูเทนเมนท์ จำกัด
(มหาชน) ได้เริ่มทำหนังสืออิเล็กทรอนิกส์มาตั้งแต่สองปีที่แล้ว โดยเฉพาะหนังสือ สตีฟ จ็อบส์
ในรูปแบบหนังสืออิเล็กทรอนิกส์ที่มียอดขายมากกว่า 10,000 เล่ม
นับเป็นปรากฏการณ์ของการขายหนังสือประเภทนี้ และปัจจุบัน
บริษัทฯได้มีการเพิ่มจำนวนหนังสืออิเล็กทรอนิกส์อย่างต่อเนื่อง โดยเฉพาะหนังสือของนักเขียนไทย
ซึ่งจะมีการระบุเกี่ยวกับหนังสืออิเล็กทรอนิกส์เอาไว้ในทุกสัญญา แต่สิ่งที่ต้องพึงระวัง คือ
การละเมิดลิขสิทธิ์ของหนังสืออิเล็กทรอนิกส์ที่ยังไม่สามารถทำการป้องกันได้อย่างเด็ดขาด
ไม่ว่าจะในประเทศใดก็ตาม

ในปีที่ผ่านมามีการเปลี่ยนแปลงทางเทคโนโลยีต่อสิ่งพิมพ์และธุรกิจด้านการบริโภคเนื้อหาและข่าวสาร
มีการพัฒนาเครื่องมือต่างๆ ที่จะทำให้ผู้บริโภคเข้าถึงเนื้อหาได้หลากหลายและสะดวกสบาย
รูปแบบการให้บริการของอุตสาหกรรมมีความชัดเจนมากยิ่งขึ้น
ผู้ให้บริการรู้แนวทางและปรับตัวในการให้บริการได้รวดเร็ว
ตอบสนองความต้องการของลูกค้าได้อย่างมีประสิทธิภาพ

ข้อดีประการหนึ่งของการเปลี่ยนแปลงทางเทคโนโลยีที่เกิดขึ้นคือทำให้เข้าถึงลูกค้าในวงกว้างมากขึ้น
ทั้งภายประเทศและต่างประเทศโดยผ่านแอพพลิเคชั่นต่างๆ
ซึ่งปีที่ผ่านมาบริษัทฯได้พัฒนารูปแบบการให้บริการด้านการบริโภคเนื้อหา
พัฒนาการผลิตและจำหน่ายสื่อสิ่งพิมพ์อิเล็กทรอนิกส์ที่มีหลากหลายแนว
สอดคล้องกับรสนิยมการอ่านในแต่ละไลฟ์สไตล์ของผู้บริโภคอย่างต่อเนื่อง
ซึ่งเป็นการเพิ่มความสะดวกให้กับผู้ที่รักการอ่าน
สามารถซื้อได้อย่างรวดเร็วโดยไม่เสียเวลาในการเดินทาง สามารถซื้อได้ตลอดเวลา 24 ชั่วโมง
สามารถนำหนังสือและนิตยสารอิเล็กทรอนิกส์ไปอ่านได้ทุกที่ในจำนวนมากตามที่ต้องการ ซึ่งบริษัทฯ
จะเน้นความรวดเร็วในการดำเนินงานเพื่อให้ผู้บริโภคเข้าถึงได้รวดเร็ว
และพัฒนาเนื้อหาสาระที่แตกต่างจากคู่แข่งที่ให้บริการในรูปแบบเดียวกัน
เพื่อทำให้ผู้บริโภคสนใจผลิตภัณฑ์ของบริษัทฯ มากขึ้น

2.1.3 ความเสี่ยงจากการแข่งขันที่สูงขึ้นและประเภทช่องรายการที่หลากหลาย

ปัจจุบันแนวโน้มภาวะอุตสาหกรรมโทรทัศน์ดาวเทียม และเคเบิลทีวีเป็นไปอย่างเข้มข้น
ทั้งในด้านของประเภทรายการและจำนวนช่องรายการที่เพิ่มขึ้นกว่า 200 ช่องในปัจจุบัน
ซึ่งแม้ว่าอัตราการแข่งขันในธุรกิจโทรทัศน์ดาวเทียมในประเทศไทยมีจำนวนเพิ่มขึ้นอย่างต่อเนื่อง
แต่เนื่องด้วยในตลาดยังคงมีช่องว่างในรายการบางประเภท โดยเฉพาะรายการสำหรับเยาวชน
จึงเป็นโอกาสที่ดีในการลงทุนต่อยอดธุรกิจในการจัดทำช่องโทรทัศน์ดาวเทียมที่สื่อสารกับกลุ่มเป้าหมายอายุ
4-12 ปี รวมทั้งผู้ปกครอง โดยมุ่งเน้นให้เป็นช่องรายการที่มีคุณภาพ สร้างสรรค์
เหมาะสำหรับเยาวชนอย่างแท้จริง
ซึ่งจะเป็นการลดความเสี่ยงจากการทำช่องโทรทัศน์ดาวเทียมในภาวะการแข่งขันที่รุนแรง

2.1.4 ความเสี่ยงในเรื่องความไม่ชัดเจนในการตีความ ควบคุม และกำกับดูแลธุรกิจดาวเทียม

ปัจจุบัน การออกกฎระเบียบของสำนักงานคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ (กสทช.)
เกี่ยวกับการอนุญาตประกอบการเคเบิลและโทรทัศน์ดาวเทียมยังคงมีความซ้ำซ้อน และไม่ชัดเจน
ทั้งนี้โดยเฉพาะประเด็นการเรียกเก็บค่าธรรมเนียมร้อยละ 2
รวมกับค่าธรรมเนียมที่ต้องจ่ายเข้ากองทุนพัฒนากิจการกระจายเสียงและโทรทัศน์อีกร้อยละ 2
ว่าต้องเป็นใบอนุญาตประเภทใด ทั้งโครงข่ายและช่องรายการ การจำหน่ายและการติดตั้ง
รวมไปถึงกล่องรับสัญญาณดาวเทียม ซึ่งนำมาถึงความไม่แน่นอนของธุรกิจ รวมถึงการสร้างภาระอื่นๆ
ไม่ว่าจะเป็นการตีความเรื่อง “กิจการโทรทัศน์ดาวเทียม” ที่ส่งผลต่อการกำหนดเวลาโฆษณา
จึงทำให้เกิดมีการรวมตัวกันของบรรดาเจ้าของคอนเทนท์ต่างๆ เพื่อยื่นข้อเสนอกับ กสทช.
ในการเรียกร้องที่เป็นธรรมกับทุกฝ่าย
ไม่ว่าจะเป็นเรื่องของการลดหย่อนหรือยกเว้นค่าธรรมเนียมใบอนุญาตประกอบกิจการกระจายเสียงหรือกิจการโทรทัศน์
รวมไปถึงข้อกำหนดเกี่ยวกับโฆษณา และอื่นๆ

2.  ความเสี่ยงจากการประกอบธุรกิจ

2.2.1
ความเสี่ยงจากการพึ่งพิงบริษัทในเครือเนชั่นในการดำเนินธุรกิจและความเป็นอิสระในการบริหารงานของกลุ่มบริษัทฯ

เนื่องจากเครือเนชั่น เป็นผู้ถือหุ้นรายใหญ่ในกลุ่มบริษัทฯ โดยมีการถือหุ้นในสัดส่วนประมาณร้อยละ
78.46 ของหุ้นที่จำหน่ายได้แล้วทั้งหมดหลังจากการเสนอขายหุ้นของบริษัทฯ แก่นักลงทุนทั่วไป
จนถึงปัจจุบัน กลุ่มบริษัทฯ มีการทำธุรกรรมรายการระหว่างกันหลายประเภท เช่น การซื้อกระดาษ
การจ้างพิมพ์ การจ้างส่งสื่อสิ่งพิมพ์ และการรับบริการต่างๆ เป็นต้น กับบริษัทในเครือเนชั่น
ดังรายละเอียดในหัวข้อ 10 รายการระหว่างกัน โดยในปี 2555 และ 2554 กลุ่มบริษัทฯ
มีค่าใช้จ่ายที่เป็นต้นทุนขายสินค้า ต้นทุนการให้บริการ
และค่าใช้จ่ายในการขายและบริหารจากธุรกรรมข้างต้นกับบริษัทในเครือเนชั่น
เป็นจำนวนรวมทั้งสิ้นประมาณ 151.37 ล้านบาทและ 137.01 ล้านบาท คิดเป็นสัดส่วนร้อยละ
46.78, 50.38 ตามลำดับของค่าใช้จ่ายรวมตามงบการเงินรวมของกลุ่มบริษัทฯ
ในช่วงเวลาดังกล่าว และกลุ่มบริษัทฯ ยังคงมีการทำธุรกรรมดังกล่าวอีกในอนาคต
เนื่องจากบริษัทในเครือเนชั่นมีทีมงานที่มีความชำนาญ
เครือข่ายในการจัดจำหน่ายและเครื่องจักรอุปกรณ์
พร้อมที่จะให้บริการในต้นทุนที่น่าจะต่ำกว่าหากกลุ่มบริษัทฯ เป็นผู้ดำเนินการเอง
และมีกำลังการผลิตและบริการเพียงพอในการดำเนินการ ดังนั้น กลุ่มบริษัทฯ
อาจมีความเสี่ยงจากการพึ่งพิงบริษัทในเครือเนชั่นในการสนับสนุนการดำเนินธุรกิจของกลุ่มบริษัทฯ
ซึ่งหากบริษัทในเครือเนชั่นไม่สามารถสนับสนุนการให้บริการข้างต้นดังกล่าวได้ กลุ่มบริษัทฯ
อาจได้รับผลกระทบในการจัดพิมพ์ และการจัดส่งสื่อสิ่งพิมพ์บ้าง เนื่องจาก กลุ่มบริษัทฯ
สามารถสั่งซื้อกระดาษและรับบริการต่างๆ
ผ่านผู้จัดจำหน่ายและผู้ให้บริการรายอื่นที่มีจำนวนหลายรายในประเทศไทย
ในเงื่อนไขทางการค้าปกติและมีราคาตามตลาดเช่นเดียวกับการดำเนินธุรกรรมรายการระหว่างกันข้างต้น
นอกจากนั้นมูลค่าของการทำธุรกรรมรายการระหว่างกันข้างต้นในปี 2555 และ 2554
คิดเป็นประมาณร้อยละ 4.88 และ 4.90 ของรายได้รวมของบริษัทในเครือเนชั่น
ในช่วงเวลาดังกล่าว ซึ่งถือเป็นสัดส่วนที่น้อยมาก ดังนั้น บริษัทในเครือเนชั่น
จึงไม่ได้พึ่งพิงรายได้จากกลุ่มบริษัทฯ และมีแรงจูงใจในการหาประโยชน์จากรายการดังกล่าว

กลุ่มบริษัทฯ มีนโยบายการบริหาร
และการตัดสินใจที่เป็นอิสระจากบริษัทในเครือเนชั่นโดยคำนึงถึงผลประโยชน์สูงสุดของผู้ถือหุ้นส่วนน้อยและผู้มีส่วนได้ส่วนเสียทุกฝ่ายของกลุ่มบริษัทฯ
โดยมีอิสระในการจัดหาสินค้าหรือใช้บริการกับผู้ให้บริการภายนอกอื่นๆ
ที่เสนอราคาที่มีเงื่อนไขทางการค้าปกติในราคาตลาดและเป็นประโยชน์มากที่สุดแก่กลุ่มบริษัทฯ เช่น
ปัจจุบัน กลุ่มบริษัทฯ มีการจ้างพิมพ์กับบริษัทภายนอก ได้แก่ บจก. เอช-เอ็น กรุ๊ป และ บจก.
พริ้นต์โพร พิมพ์งานบางส่วนของกลุ่มบริษัทฯ ดังนั้น กลุ่มบริษัทฯ จึงไม่มีการพึ่งพิงบริษัทในเครือเนชั่น
จนทำให้ขาดความเป็นอิสระ นอกจากนี้ การทำธุรกรรมระหว่างบริษัท เนชั่น เอ็กมอนท์
เอ็ดดูเทนเมนท์ จำกัด (“NEE”) กับบริษัทในเครือเนชั่น ยังมีการควบคุมจากผู้ถือหุ้นอีกฝ่ายคือ
เอ็กมอนท์ อินเตอร์เนชั่นแนล โฮลดิ้ง เอ/เอส ให้มีราคาและเงื่อนไขต่างๆ ที่เป็นธรรม

2.2.2 ความเสี่ยงจากการปรับตัวเพิ่มขึ้นของราคากระดาษและการขาดแคลนกระดาษ

กระดาษที่ใช้ในการผลิตสิ่งพิมพ์จัดเป็นสินค้าประเภท Commodity
ที่มีการเปลี่ยนแปลงทางด้านราคาแปรผันตามความต้องการของการบริโภคและปริมาณการผลิตของผู้ผลิต
(Demand & Supply) และเป็นวัตถุดิบหลักที่สำคัญในการผลิตสื่อสิ่งพิมพ์ของกลุ่มบริษัทฯ
ซึ่งคิดเป็นต้นทุนประมาณร้อยละ 16.91 และ 16.64
ของต้นทุนขายและบริการตามงบการเงินรวมของกลุ่มบริษัทฯ ในปี 2555 และ 2554
ดังนั้นกลุ่มบริษัทฯ จึงมีความเสี่ยงจากการผันผวนของราคากระดาษ
ซึ่งอาจส่งผลกระทบโดยตรงต่อต้นทุนการผลิตและกำไรสุทธิของกลุ่มบริษัทฯ นอกจากนั้น บริษัทฯ
ยังมีความเสี่ยงจากการขาดแคลนกระดาษ Newsprint ชนิดม้วนที่ใช้พิมพ์หนังสือพิมพ์ นิตยสาร
และหนังสือที่มียอดพิมพ์สูง ซึ่งเป็นวัตถุดิบที่สำคัญที่บริษัทฯ ใช้ในการผลิตสิ่งพิมพ์
เนื่องจากกระดาษชนิดดังกล่าวหาซื้อได้ยากในประเทศไทยและต้องซื้อเป็นจำนวนมากในแต่ละครั้ง

ในการลดความเสี่ยงจากการขาดแคลนกระดาษและการปรับตัวเพิ่มขึ้นของราคากระดาษ
Newsprint ชนิดม้วน กลุ่มบริษัทฯ
จะสั่งซื้อจากบริษัทในเครือเนชั่นสำหรับการจัดพิมพ์ที่โรงพิมพ์ในเครือเนชั่น
ซึ่งเป็นการจัดพิมพ์ส่วนใหญ่ของกลุ่มบริษัทฯ
โดยบริษัทในเครือเนชั่นมีประสบการณ์ในการจัดซื้อกระดาษเป็นระยะเวลานาน
มีการจัดซื้อกระดาษสำรองไว้ และเข้าใจในวงจรของราคากระดาษเป็นอย่างดี
รวมทั้งบริษัทในเครือเนชั่นได้มีการบริหารความเสี่ยงจากอัตราแลกเปลี่ยนโดยการทำ Forward
Contract ไว้ตามปริมาณกระดาษที่คาดว่าจะใช้ล่วงหน้า ดังนั้น
การจัดซื้อกระดาษจากบริษัทในเครือเนชั่นจึงช่วยลดความเสี่ยงจากความผันผวนของราคากระดาษ
และการขาดแคลนกระดาษได้

นอกจากนี้ กลุ่มบริษัทฯ จะสั่งจองกระดาษก่อนการตั้งราคาขายของหนังสือ เพื่อให้กลุ่มบริษัทฯ
สามารถรักษาสัดส่วนของต้นทุนกระดาษต่อราคาหนังสือไว้ได้ รวมทั้งบริษัทฯ
สามารถปรับราคาของหนังสือหลายประเภทขึ้นได้ ในกรณีที่ต้นทุนกระดาษเพิ่มขึ้นอย่างเป็นสาระสำคัญ

2.2.3 ความเสี่ยงด้านการจัดหาลิขสิทธิ์สิ่งพิมพ์

ในการประกอบธุรกิจสำนักพิมพ์ ซึ่งมีสัดส่วนรายได้ประมาณร้อยละ 70.55
ของรายได้ทั้งหมดของกลุ่ม บริษัทฯ ในปี 2555 กลุ่มบริษัทฯ
ไม่ได้เป็นเจ้าของลิขสิทธิ์สิ่งพิมพ์ส่วนใหญ่ที่ผลิตและจัดจำหน่าย แต่กลุ่มบริษัทฯ
มีการจัดซื้อลิขสิทธิ์สิ่งพิมพ์มาจากเจ้าของลิขสิทธิ์ซึ่งเป็นนักเขียนหรือสำนักพิมพ์ทั้งในและต่างประเทศจำนวนหลายราย
เพื่อนำมาผลิตและจัดจำหน่ายเพียงรายเดียว (Exclusive) ในประเทศไทย
ซึ่งส่วนใหญ่มีระยะเวลา 3 – 5 ปี และมีสิทธิต่ออายุสัญญาได้ในราคาและเงื่อนไขเดิม ทั้งนี้
เจ้าของลิขสิทธิ์สามารถยกเลิกสัญญาได้ หากกลุ่มบริษัทฯ ทำผิดสัญญา และ/หรือมีปัญหาด้านการเงิน
และ/หรืออยู่ในสถานะล้มละลาย เป็นต้น ดังนั้น กลุ่มบริษัทฯ
จึงอาจมีความเสี่ยงที่ไม่สามารถจัดหาลิขสิทธิ์สิ่งพิมพ์ที่ต้องการมาผลิตและจัดจำหน่ายได้ นอกจากนี้
กลุ่มบริษัทฯ อาจมีความเสี่ยงจากการที่เจ้าของลิขสิทธิ์ไม่ต่ออายุสัญญา หรือยกเลิกสัญญา
ซึ่งอาจส่งผลกระทบต่อการดำเนินธุรกิจ ฐานะทางการเงิน และผลประกอบการของกลุ่มบริษัทฯ
ในอนาคต

อย่างไรก็ตาม กลุ่มบริษัทฯ
ไม่เคยประสบปัญหาด้านการจัดหาลิขสิทธิ์สิ่งพิมพ์จากเจ้าของลิขสิทธิ์ทั้งในประเทศและต่างประเทศในช่วงที่ผ่านมา
เนื่องจากตลาดสิ่งพิมพ์มีขนาดใหญ่และมีลิขสิทธิ์สิ่งพิมพ์ประเภทต่างๆ ให้เลือกซื้อเป็นจำนวนมาก
รวมทั้งกลุ่มบริษัทฯ ยังมีความสัมพันธ์ที่ดีกับนักเขียนและสำนักพิมพ์ที่มีชื่อเสียงหลายราย
และประสบความสำเร็จในการผลิตและจัดจำหน่ายสื่อสิ่งพิมพ์ประเภทหนังสือมาอย่างต่อเนื่อง
กลุ่มบริษัทฯ
จึงสามารถเลือกซื้อลิขสิทธิ์สิ่งพิมพ์ที่ต้องการและได้รับความไว้วางใจจากเจ้าของลิขสิทธิ์ในการให้ลิขสิทธิ์สิ่งพิมพ์ที่มีแนวโน้มที่จะได้รับความนิยมสูงมาผลิตและจัดจำหน่าย
นอกจากนี้ กลุ่มบริษัทฯ ยังปฏิบัติตามสัญญาอย่างเคร่งครัด
จึงไม่มีปัญหาเรื่องการไม่ต่อสัญญาหรือยกเลิกสัญญาตลอดระยะเวลาที่ผ่านมา

นอกจากนี้ กลุ่มบริษัทฯ ยังได้วางแผนการผลิตหนังสือที่มีความหลากหลาย ทั้งเนื้อหา,
เจ้าของลิขสิทธิ์ และประเทศ เพื่อลดการพึ่งพิงเนื้อหา, เจ้าของลิขสิทธิ์
และประเทศใดประเทศหนึ่งมากจนเกินไป อีกทั้งยังผลิตหนังสือต้นฉบับโดยนักเขียนไทยเพิ่มขึ้น
อันเป็นการกระจายความเสี่ยงแบบหนึ่ง ซึ่งบริษัทได้พัฒนาทีมงานให้มีศักยภาพในการผลิตเนื้อหา
หรือหาผู้สร้างสรรค์เนื้อหาจากในประเทศ

2.2.4 ความเสี่ยงจากการต่อสัญญาการเป็นตัวแทนจำหน่ายหนังสือพิมพ์และนิตยสารต่างประเทศ

ในการประกอบธุรกิจบริการเป็นตัวแทนจำหน่ายสิ่งพิมพ์ต่างประเทศ
ซึ่งมีสัดส่วนรายได้ประมาณร้อยละ 23.74 และ 30.12 ของรายได้ทั้งหมดของกลุ่มบริษัทฯ ในปี
2555 และ 2554 กลุ่มบริษัทฯ จะทำสัญญาเป็นตัวแทนจำหน่ายกับเจ้าของสิ่งพิมพ์จำนวนหลายราย
โดยส่วนใหญ่สัญญาตัวแทนจำหน่ายนิตยสารมีระยะเวลา 1 ปี
และมีสิทธิต่ออายุสัญญาได้ในราคาและเงื่อนไขเดิม
สำหรับสัญญาตัวแทนจำหน่ายหนังสือพิมพ์จะหมดอายุเมื่อมีการยกเลิกสัญญา
ทั้งนี้เจ้าของสิ่งพิมพ์สามารถยกเลิกสัญญาได้ หากกลุ่มบริษัทฯ ทำผิดสัญญา
และ/หรือมีปัญหาด้านการเงิน และ/หรืออยู่ในสถานะล้มละลาย
และ/หรือเมื่อมีการแจ้งอีกฝ่ายล่วงหน้า เป็นต้น ทั้งนี้กลุ่มบริษัทฯ
อาจมีความเสี่ยงจากการที่เจ้าของสิ่งพิมพ์ไม่ต่ออายุสัญญา หรือยกเลิกสัญญา
ซึ่งอาจส่งผลกระทบต่อการดำเนินธุรกิจ ฐานะทางการเงิน และผลประกอบการของกลุ่มบริษัทฯ
ในอนาคต

อย่างไรก็ตาม กลุ่มบริษัทฯ
กับเจ้าของสิ่งพิมพ์มีการทำธุรกิจและมีความสัมพันธ์อันดีต่อกันเป็นระยะเวลายาวนาน
โดยผู้บริหารและทีมงานของบริษัทฯ เป็นกลุ่มที่ทำธุรกิจนี้กับเจ้าของสิ่งพิมพ์มาตั้งแต่เริ่มต้น รวมทั้ง
กลุ่มบริษัทฯ ได้มีการปฏิบัติตามสัญญาอย่างเคร่งครัด
จึงไม่มีปัญหาเรื่องการไม่ต่อสัญญาหรือยกเลิกสัญญาตลอดระยะเวลาที่ผ่านมา นอกจากนี้
เจ้าของสิ่งพิมพ์ The Yomiuri Shimbun และ The Wall Street Journal Asia
ได้ว่าจ้างกลุ่มบริษัทฯ ให้ดำเนินการพิมพ์และจัดส่งหนังสือพิมพ์ต่างประเทศดังกล่าว
ซึ่งได้มีการลงทุนในการสร้างฐานข้อมูล การพัฒนาฐานข้อมูลลูกค้าในระบบสารสนเทศของบริษัทฯ
และการพัฒนาบุคลากรของกลุ่มบริษัทฯ ให้มีความเชี่ยวชาญโดยเฉพาะในการดำเนินงาน ดังนั้น
โอกาสที่เจ้าของสิ่งพิมพ์ดังกล่าวจะยกเลิกสัญญาการเป็นตัวแทนจำหน่ายกับกลุ่มบริษัทฯ จึงมีน้อย

2.2.5 ความเสี่ยงจากการพึ่งพิงผู้บริหารและบุคลากรที่มีประสบการณ์และความสามารถ

ในช่วงที่ผ่านมา กลุ่มบริษัทฯ ดำเนินธุรกิจโดยพึ่งพิงผู้บริหารและบุคลากรของกลุ่มบริษัทฯ
ที่มีความเชี่ยวชาญและมีความสามารถเฉพาะด้าน
ซึ่งนับเป็นทรัพยากรที่สำคัญในการผลิตและจัดจำหน่ายสิ่งพิมพ์ต่างๆ ของกลุ่มบริษัทฯ
รวมถึงการพึ่งพิงความสัมพันธ์ระหว่างผู้บริหารกับนักเขียนและสำนักพิมพ์เจ้าของลิขสิทธิ์สิ่งพิมพ์ที่มีชื่อเสียงทั้งในประเทศและต่างประเทศ
ตัวแทนจำหน่ายสิ่งพิมพ์ และคู่ค้าอื่นๆ ดังนั้น หากกลุ่มบริษัทฯ สูญเสียบุคลากรที่สำคัญเหล่านี้ไป
อาจส่งผลกระทบต่อการดำเนินงานของกลุ่มบริษัทฯ ในอนาคต

อย่างไรก็ตาม กลุ่มบริษัทฯ
ได้มีมาตรการลดความเสี่ยงดังกล่าวโดยมีการส่งเสริมและสนับสนุนให้มีการกระจายอำนาจและความรับผิดชอบให้ผู้บริหารในระดับรองๆ
ลงมาให้สามารถปฏิบัติหน้าที่แทนได้ โดยอยู่ภายใต้โครงสร้างที่กระจายความสำคัญ
ความรับผิดชอบและภาระหน้าที่ นอกจากนั้น กลุ่มบริษัทฯ
ยังจัดฝึกอบรมพนักงานเป็นประจำเพื่อเพิ่มพูนความรู้ในการปฏิบัติงานให้สามารถทำงานทดแทนบุคลากรที่สำคัญในช่วงเวลาที่จำเป็นได้

2.2.6 ความเสี่ยงจากการด้อยค่าของสินค้าคงเหลือ

ปัจจุบัน สิ่งพิมพ์ของกลุ่มบริษัทฯ มีการขายผ่านตัวแทนจำหน่ายเป็นส่วนใหญ่ โดยกลุ่มบริษัทฯ
จะรับคืนสิ่งพิมพ์ที่ไม่สามารถจำหน่ายได้จากตัวแทนจำหน่าย
ซึ่งอาจเป็นผลให้มีสิ่งพิมพ์เป็นสินค้าคงเหลือเป็นจำนวนมากได้
สินค้าคงเหลือดังกล่าวมีโอกาสเสื่อมคุณภาพ เสียหาย และล้าสมัยเมื่อเวลาผ่านไป
ซึ่งอาจส่งผลกระทบต่อผลการดำเนินงานของกลุ่มบริษัทฯ โดย ณ วันที่ 31 ธันวาคม 2555 และ
2554 กลุ่มบริษัทฯ มีมูลค่าสินค้าคงเหลือสุทธิจำนวน 119.08 ล้านบาท และ 94.30 ล้านบาท
(ตามลำดับ) หรือคิดเป็นร้อยละ 33.71 และ 30.54 ของมูลค่าสินทรัพย์ทั้งหมดของกลุ่มบริษัทฯ
อย่างไรก็ตาม กลุ่มบริษัทฯ ได้มีค่าเผื่อสินค้าล้าสมัยในสัดส่วนร้อยละ 100
ของมูลค่าสินค้าคงเหลือที่มีอายุมากกว่า 1 ปีขึ้นไปและผลิตครบชุดแล้ว
และของสินค้าคงเหลือที่มีอายุมากกว่า 3 ปีขึ้นไปแต่ยังผลิตไม่ครบชุด
โดยมีการตั้งค่าเผื่อดังกล่าวทุกเดือนซึ่งการตั้งค่าเผื่อสินค้าล้าสมัยนี้จะถูกพิจารณาการด้อยค่าจากผู้บริหารอีกครั้งหนึ่ง
ซึ่ง ณ วันที่ 31 ธันวาคม 2555 และ 2554 กลุ่มบริษัทฯ มีค่าเผื่อสินค้าล้าสมัยจำนวน 48.70 และ
60.12 ล้านบาท (ตามลำดับ) นอกจากนั้น เพื่อลดปริมาณสินค้าคงเหลือ กลุ่มบริษัทฯ
จะนำเอาหนังสือเก่าออกมาจำหน่ายเป็นระยะๆ
โดยการจัดกิจกรรมพิเศษเพื่อส่งเสริมการขายในงานนิทรรศการต่างๆ ที่จัดขึ้นเป็นประจำทุกปี
สำหรับหนังสือการ์ตูนที่มีเล่มต่อเนื่อง กลุ่มบริษัทฯ
จะดำเนินการนำเล่มที่ออกใหม่จำหน่ายควบคู่ไปกับเล่มที่ได้เคยวางจำหน่ายไปแล้ว
ซึ่งรวมถึงการนำการ์ตูนที่มีการออกจำหน่ายครบทุกเล่มแล้วมาจัดจำหน่ายรวมเป็นชุดเพื่อกระตุ้นการจำหน่ายด้วย
นอกจากนั้น บริษัทฯ
ได้เพิ่มความระมัดระวังในการผลิตหนังสือใหม่และปริมาณยอดพิมพ์เพื่อมิให้มีสินค้าคงเหลือมากขึ้น
ทั้งนี้บริษัทฯ
มีนโยบายการบริหารคลังสินค้าโดยการกำหนดจำนวนสินค้าไม่ให้มีปริมาณคงเหลือมากกว่าปีก่อน

2.2.7 ความเสี่ยงจากการประกอบธุรกิจดิจิตอล

การดำเนินธุรกิจดิจิตอล ซึ่งในปัจจุบันมีหลายช่องทาง เช่น คอมพิวเตอร์, โทรศัพท์มือถือ,
แทบเล็ต, E- Reader หรืออุปกรณ์อื่นๆ ซึ่งอาจมีการลักลอบ ทำซ้ำ
หรือนำเนื้อหาสาระไปใช้โดยผิดกฎหมายซึ่งทำให้เกิดความเสี่ยง
และผลกระทบต่อการทำธุรกิจสื่อสิ่งพิมพ์ด้วยหากมีการนำไปผลิต ขาย หรือส่งต่อ
เพื่อลดความเสี่ยงจากการลักลอบนี้ ทางบริษัทฯ พิจารณาเลือกเทคโนโลยีที่มีความปลอดภัยสูง
รวมถึงการเลือกเนื้อหาและเวลาที่เหมาะสมในการจำหน่ายสินค้า
และความเสี่ยงอีกประการคือธุรกิจดิจิตอลจะมีการลงทุนทางด้านเทคโนโลยีค่อนข้างสูงและมีการเปลี่ยนแปลงเร็ว
ทางบริษัทฯ บริหารจัดการความเสี่ยงเหล่านี้ด้วยการหาพันธมิตรที่มีความพร้อมทางด้านเทคโนโลยี
และร่วมมือกันในการพัฒนาเพื่อให้ธุรกิจดิจิตอลมีความทันสมัยอย่างต่อเนื่อง

2.2.8 ความเสี่ยงจากการประกอบธุรกิจโทรทัศน์ดาวเทียม

การเปลี่ยนผ่านโทรทัศน์จากระบบอนาล็อกสู่ระบบดิจิตอลนั้น โทรทัศน์ในระบบดิจิตอล
นอกจากจะมีความคมชัดของภาพสูงกว่าโทรทัศน์ในระบบอนาล็อกแล้ว
ยังเป็นระบบที่สามารถติดต่อปฏิสัมพันธ์กับผู้ชมได้
ซึ่งเป็นจุดแตกต่างสำคัญเมื่อเทียบกับโทรทัศน์ดาวเทียมและเคเบิลทีวีในปัจจุบัน
ซึ่งน่าจะเป็นตัวแปรสำคัญอันหนึ่งที่จะทำให้เกิดรายการโทรทัศน์ที่สามารถสื่อสารสองทางกับผู้ชม
และก่อให้เกิดความบันเทิงในรูปแบบใหม่ เนื่องด้วยประสิทธิภาพที่ก้าวล้ำกว่าของทีวีดิจิตอล
ที่สามารถต่อยอดเป็นอินเตอร์แอคทีฟทีวี ทีวีออนดีมานด์ ตลอดจนโมบายทีวี
จากการเปลี่ยนแปลงครั้งนี้มีผลต่อการแข่งขันของธุรกิจทีวีให้มีการแข่งขันที่รุนแรง ทั้งเคเบิลทีวี
โทรทัศน์ดาวเทียม และฟรีทีวีที่จะหันมาใช้ระบบดิจิตอล

อย่างไรก็ตาม เนื่องด้วยความชัดเจนที่ยังไม่เป็นรูปธรรมของทีวีดิจิตอล ทั้งในแง่ของต้นทุนผู้ผลิต
ต้นทุนที่ผู้บริโภคต้องรับภาระ และเงื่อนไขอื่นๆ ซึ่งย่อมมีผลต่อเนื่องถึงความคุ้มค่าในการลงทุน
การกำหนดค่าโฆษณาและจำนวนผู้รับชม
ทำให้สื่อโทรทัศน์ดาวเทียมยังคงเป็นสื่อที่เข้าถึงผู้ชมและตอบโจทย์
รวมถึงเป็นที่ยอมรับจากลูกค้าผู้สนับสนุนช่องรายการได้ดีที่สุดในปัจจุบัน
โดยดูได้จากการเติบโตของทั้งจำนวนผู้ชม
จำนวนเงินโฆษณาที่เพิ่มขึ้นอย่างต่อเนื่องในช่วงหลายปีที่ผ่านมา

2.2.9 ความเสี่ยงจากการประกอบธุรกิจการบริหารลิขสิทธิ์ (Character Management)

เนื่องจากธุรกิจนี้ มีคู่แข่งเป็นจำนวนมาก
บวกกับลิขสิทธิ์ที่มีชื่อเสียงและเป็นที่รู้จักในประเทศไทยได้ถูกจับจองจากบริษัทต่างๆ
เพื่อเป็นตัวแทนบริหารสิทธินั้นในประเทศไทยเป็นที่เรียบร้อยแล้ว ดังนั้น บริษัทฯ
จึงต้องหาข้อมูลเกี่ยวกับลิขสิทธิ์ของคาร์แรคเตอร์การ์ตูนใหม่ๆ
จากทั้งในประเทศและต่างประเทศที่มีศักยภาพในเชิงของการนำมาพัฒนาเป็นสินค้า
รวมถึงควรจะต้องมีการ์ตูนแอนิเมชั่นที่มีเนื้อหาสนุก เหมาะกับรสนิยมของผู้บริโภคในประเทศไทย
เพื่อเสนอเป็นตัวแทนลิขสิทธิ์ นอกจากนี้ บริษัทฯ มีแผนที่จะพัฒนาคาร์แรคเตอร์การ์ตูนของบริษัทฯ
เองที่โด่งดังมาจากหนังสือการ์ตูน เพื่อต่อยอดธุรกิจลิขสิทธิ์ในอนาคต
โดยเริ่มจากการสร้างการ์ตูนแอนิเมชั่น
และพัฒนาอาร์ตเวิร์กและสไตล์ไกด์สำหรับนำไปผลิตเป็นสินค้าประเภทต่างๆ
และเนื่องจากการจดสัญญาเป็นตัวแทนบริหารลิขสิทธิ์
คาร์แรคเตอร์การ์ตูนนั้นมีระยะเวลาสัญญาเฉลี่ยประมาณ 3-5 ปี ขึ้นอยู่กับข้อตกลงของแต่ละลิขสิทธิ์
ดังนั้น ในช่วงของการต่อสัญญาการเป็นตัวแทนฯ เจ้าของลิขสิทธิ์อาจจะขอเรียกเก็บค่าสิทธิเพิ่ม
เนื่องจากได้รับข้อเสนอการเป็นตัวแทนฯจากบริษัทอื่น จึงเป็นเหตุให้บริษัทฯ
เกิดความเสี่ยงในการถูกเรียกเก็บค่าใช้จ่ายที่เพิ่มขึ้น
หรืออาจจะไม่รับการต่ออายุสัญญาในการเป็นตัวแทนสิทธิของคาร์แรคเตอร์การ์ตูนนั้นๆ

2.2.10 ความเสี่ยงจากช่องทางการจัดจำหน่ายสินค้าลิขสิทธิ์ที่มีจำนวนจำกัด

ปัจจุบันช่องทางหลักในการจัดจำหน่ายสินค้าลิขสิทธิ์ มีอยู่ 3 ช่องทาง ดังนี้

1) ห้างสรรพสินค้า ช่องทางนี้เป็นช่องทางที่ช่วยส่งเสริมภาพลักษณ์สินค้าลิขสิทธิ์ได้เป็นอย่างดี
เนื่องจากรูปแบบและพื้นที่การจัดวางสินค้า มีการแบ่งตามประเภทสินค้าอย่างชัดเจน
รวมถึงอนุญาตให้คู่ค้า (ผู้ซื้อลิขสิทธิ์) ตกแต่งพื้นที่ขายสินค้าด้วยสื่อส่งเสริมการขายได้อย่างสวยงาม
แต่ช่องทางนี้ไม่ค่อยเป็นที่สนใจของคู่ค้า เนื่องจากมีต้นทุนการขายสูง และข้อจำกัดอื่นๆ ที่ห้างฯ
เป็นผู้กำหนด

2) ห้างค้าปลีก ช่องทางนี้เป็นช่องทางที่สร้างรายได้ให้กับคู่ค้าค่อนข้างสูง
อีกทั้งยังช่วยส่งเสริมภาพลักษณ์ของสินค้าลิขสิทธิ์ได้ระดับหนึ่ง เนื่องจากห้างค้าปลีกมีจำนวนสาขามาก
ทำให้เข้าถึงผู้บริโภคได้ดี ยอดขายสูง และพื้นที่การจัดวางสินค้าเป็นสัดส่วนแยกตามหมวดหมู่
แต่จำเป็นต้องใช้สื่อส่งเสริมการขายที่เป็นรูปแบบตายตัวที่ถูกกำหนดโดยห้างฯ
สิ่งเหล่านี้ส่งผลให้ห้างค้าปลีกมีอิทธิพลต่อผู้ซื้อลิขสิทธิ์ในการเลือกสินค้า
(ทั้งที่มีลิขสิทธิ์และไม่มีลิขสิทธิ์) เข้าไปจัดจำหน่าย หากห้างฯ มีความสนใจในลิขสิทธิ์ตัวใด
ก็จะทำให้ง่ายในการตัดสินใจซื้อลิขสิทธิ์จากคู่ค้า
ความแตกต่างระหว่างห้างสรรพสินค้าและห้างค้าปลีก ก็คือ คุณภาพสินค้า
เพราะห้างค้าปลีกใช้กลยุทธ์การตลาดแบบแข่งขันทางด้านราคา
เป็นผลให้คุณภาพสินค้าลดลงตามลำดับ

3) ตลาดขายส่ง ช่องทางนี้เป็นช่องทางที่สร้างรายได้สูงให้กับผู้ซื้อลิขสิทธิ์ และไม่ค่อยมีข้อจำกัดใดๆ
จากร้านค้า มีการซื้อขายกันเป็นเงินสด
และมีตัวแทนพ่อค้าคนกลางที่จะนำสินค้าเหล่านี้ไปขายในพื้นที่ต่างๆ ทั่วประเทศ
สัดส่วนการขายสินค้าผ่านทางช่องทางนี้จึงมีมากกว่าช่องทางอื่นๆ ข้างต้นถึงร้อยละ 50
แต่ข้อเสียก็คือ ช่องทางนี้ไม่ช่วยส่งเสริมภาพลักษณ์ของสินค้าลิขสิทธิ์ หรือคาร์แรคเตอร์การ์ตูน
เพราะไม่ได้เน้นการจัดวางสินค้าให้สวยงาม แต่เน้นการขายเป็นจำนวนมาก ราคาถูก

3. ความเสี่ยงจากกลุ่มผู้ถือหุ้นรายใหญ่มีอิทธิพลต่อการกำหนดนโยบายและบริหารจัดการกลุ่มบริษัทฯ

ภายหลังการเสนอขายหุ้นสามัญแก่ประชาชนทั่วไป ปัจจุบัน เครือเนชั่นถือหุ้นร้อยละ 78.46
ของทุนชำระแล้ว
จึงทำให้สามารถควบคุมคะแนนเสียงในการลงมติที่สำคัญในการประชุมผู้ถือหุ้นได้ทั้งหมด
ซึ่งรวมถึงมติพิเศษที่กฎหมายหรือข้อบังคับของบริษัทฯ กำหนดให้ต้องได้รับเสียง 3 ใน 4
ของจำนวนหุ้นที่เข้าประชุมและมีสิทธิออกเสียง
ทำให้ผู้ถือหุ้นรายอื่นไม่สามารถรวบรวมคะแนนเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้
นอกจากนี้ เครือเนชั่น ยังมีส่วนร่วมในการบริหารจัดการกลุ่มบริษัทฯ โดยมีกรรมการตัวแทนจำนวน
3 ท่านจากทั้งหมด 9 ท่าน และคณะกรรมการบริหารจำนวน 3 ท่านจากทั้งหมด 5 ท่าน
เป็นตัวแทนที่มาจากเครือเนชั่น

อย่างไรก็ตาม เพื่อถ่วงดุลการบริหารงานของผู้ถือหุ้นรายใหญ่ บริษัทฯ
จึงได้แต่งตั้งกรรมการอิสระที่เป็นบุคคลภายนอกจำนวน 3 ท่าน
เพื่อทำหน้าที่ในการตรวจสอบการดำเนินงานของผู้บริหารและดูแลผลประโยชน์ของผู้ถือหุ้นรายย่อย